CELEX: 32021D1878
Language: hr
Date: 2021-10-25 00:00:00
Title: Provedbena odluka Komisije (EU) 2021/1878 оd 25. listopada 2021. o određivanju registra vršne domene .eu (Tekst značajan za EGP)

26.10.2021   
               
               
                  HR
               
               
                  Službeni list Europske unije
               
               
                  L 378/22
               
            
         PROVEDBENA ODLUKA KOMISIJE (EU) 2021/1878
         оd 25. listopada 2021.
         o određivanju registra vršne domene .eu
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/517 Europskog parlamenta i Vijeća od 19. ožujka 2019. o uvođenju i funkcioniranju vršne domene .eu, izmjeni i stavljanju izvan snage Uredbe (EZ) br. 733/2002 i stavljanju izvan snage Uredbe Komisije (EZ) br. 874/2004 (1), a posebno njezin članak 8.,
         uzimajući u obzir Delegiranu uredbu Komisije (EU) 2020/1083 оd 14. svibnja 2020. o dopuni Uredbe (EU) 2019/517 Europskog parlamenta i Vijeća utvrđivanjem kriterija prihvatljivosti i odabira te postupka za određivanje registra naziva vršne domene.eu, a posebno njezin članak 9. stavak 3. (2),
         budući da:
         
                     (1)
                  
                  
                     Komisija treba na temelju otvorenog, transparentnog i nediskriminirajućeg postupka odabira odrediti registar kojem će se povjeriti organizacija i vođenje vršne domene .eu te upravljanje njome. Komisija postupak odabira treba organizirati u dvije faze: prvo ocjenjuje prihvatljivost podnositelja prijava, a zatim na temelju kriterija odabira iz Delegirane uredbe (EU) 2020/1083 rangira prihvatljive podnositelje prijava.
                  
               
                     (2)
                  
                  
                     Postojeći ugovor o organizaciji i vođenju vršne domene .eu te upravljanju njome između Komisije i registra potpisan je 10. listopada 2014. na razdoblje od pet godina, a 2019. produljen je za još tri godine. Prestat će važiti 12. listopada 2022.
                  
               
                     (3)
                  
                  
                     Komisija je 1. ožujka 2021. u Službenom listu Europske unije objavila poziv za odabir registra vršne domene .eu (2021-026011) upućen organizacijama koje žele da im se povjere organizacija i vođenje vršne domene .eu te upravljanje njome.
                  
               
                     (4)
                  
                  
                     Poziv je zatvoren 18. svibnja 2021., a primljeno je pet prijava.
                  
               
                     (5)
                  
                  
                     U prvoj fazi postupka odabira Komisija se uvjerila da nisu ispunjeni kriteriji za isključenje i provjerila ispunjavaju li podnositelji prijava kriterije prihvatljivosti. Utvrđeno je da su prihvatljiva četiri zahtjeva. Popis prihvatljivih podnositelja zahtjeva objavljen je 9. srpnja 2021. i Komisija je svakog od njih obavijestila o rezultatima prve faze postupka.
                  
               
                     (6)
                  
                  
                     U drugoj fazi postupka Komisija je ocijenila prihvatljive kandidate i utvrdila poredak na temelju kriterija odabira. Komisija je razmotrila prijave i utvrdila ljestvicu na koju su uvršteni pojedinačni bodovi dodijeljeni svakoj od prijava. Kvaliteta prijava ocijenjena je u skladu s odjeljkom 3.2. poziva s obzirom na kvalitetu predložene usluge i s obzirom na predloženu razinu ljudskih i tehničkih resursa te financijske sposobnosti i usklađenosti s propisima dostatnu za obavljanje zadaća registra. U analizi prijava Komisiji su pomagali i vanjski neovisni stručnjaci.
                  
               
                     (7)
                  
                  
                     Komisija je rangirala podnositelje prijava. Prvorangiranog podnositelja prijave, Europski registar internetskih domena (EURid), trebalo bi odrediti kao sljedeći registar vršne domene.eu i pozvati ga da stupi u pregovore o potpisivanju ugovora u skladu s pozivom na odabir. Na takav ugovor primjenjuju se načela iz Provedbene uredbe Komisije (EU) 2020/857 (3).
                  
               
                     (8)
                  
                  
                     Ako pregovori o sklapanju ugovora između uspješnog kandidata i javnog naručitelja završe bez sklapanja ugovora, Komisija će u skladu s člankom 10. Delegirane uredbe (EU) 2020/1083 registrom odrediti sljedećeg podnositelja prijave u poretku,
                  
               DONIJELA JE OVU ODLUKU:
         
            Članak 1.
            Europski registar za internetske domene (EURid) registar je vršne domene .eu kojem su u skladu s člankom 8. stavkom 3. Uredbe (EU) 2019/517 i podložno odredbama članka 2. povjereni organizacija i vođenje vršne domene.eu te upravljanje njome.
         
         
            Članak 2.
            Europski registar za internetske domene (EURid) poziva se u skladu s člankom 8. stavkom 4. točkom (c) Uredbe (EU) 2019/517 na sklapanje ugovora u kojem se utvrđuju uvjeti pod kojima Komisija nadzire način na koji registar organizira i vodi vršnu domenu .eu te upravlja njome.
            Ako pregovori o sklapanju ugovora između Europskog registra za internetske domene (EURid) i Komisije završe bez sklapanja ugovora, registrom će se u skladu s člankom 10. Delegirane uredbe (EU) 2020/1083 odrediti sljedeći podnositelj prijave u poretku.
            Početno je razdoblje trajanja ugovora o koncesiji za usluge pet godina, a može se produljiti jednom za dodatno razdoblje od najviše pet godina.
         
         
            Članak 3.
            Provedbena odluka Komisije 2014/207/EU (4) stavlja se izvan snage.
         
         
            Članak 4.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 25. listopada 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 91, 29.3.2019., str. 25.
         
         
            (2)  SL L 239, 24.7.2020., str. 1.
         
         
            (3)  Provedbena uredba Komisije (EU) 2020/857 оd 17. lipnja 2020. o utvrđivanju načela koja treba sadržavati ugovor između Europske komisije i registra vršne domene.eu u skladu s Uredbom (EU) 2019/517 Europskog parlamenta i Vijeća (SL L 195, 19.6.2020., str. 52.).
         
            (4)  Provedbena odluka Komisije 2014/207/EU оd 11. travnja 2014. o određivanju Registra vršne .eu domene (SL L 109, 12.4.2014., str. 41.).